League of Legends

Påkallere («summoners») og påkallernivå

En menneskelig League of Legends-spiller kalles en «summoner» (eller på norsk: påkaller, fremmaner). En påkaller deltar i kamper som typisk varer i 20-40 minutter, men som av og til kan vare over en time. En ny påkaller begynner på nivå 1 og får etter hvert høyere nivå ved å vinne kamper. Det er i dag ingen grense for hvor høyt nivå spilleren kan oppnå, men niviåer høyere enn det opprinnelige maksimalnivået 30, gjør ikke påkalleren sterkere i kamper. I tillegg har runer («runes») og evner («masteries») blitt slått sammen i et nytt system som kalles «runes reforged».
En menneskelig bruker kan ha flere LoL-kontoer med ulike påkallere. Profesjonelle og andre sterke LoL-spillere har gjerne hemmelige kontoer som de bruker til å trene og prøve ut nye strategier. Slike kontoer, kontrollert av mye sterkere spillere enn man skulle tro, kalles «smurfs».

Kamper og arenaer

En kamp spilles mellom to lag på en arena (også kalt bane eller kart). Det finnes flere kamptyper («battle modes») i LoL. Den vanligste typen har fem spillere på hvert lag på en arena som er inspirert kartet Defense of the Ancients (DotA), som igjen er en modifikasjon av Warcraft III: The Frozen Throne. Hovedmålet er å forsvare sin egen og ødelegge motstanderlagets base (deres nexus) i motsatt ende av arenaen. Det finnes også kamptyper som foregår på andre arenaer og med andre regler, for eksempel med færre spillere på hvert lag og med andre hovedmål.

Helter («champions») og heltenivå

En påkaller deltar ikke i kampene direkte, men gjennom en av sine helter («champions»), som påkalleren styrer gjennom kampen. En spiller kan påkalle en ny helt i hver kamp og det finnes over 150 å velge blant, der hver av dem har sine spesielle egenskaper og ferdigheter. Men påkalleren kan ikke velge hvilken helt som helst: den må enten være en av ti helter som til enhver tid er fritt tilgjengelig for alle - hvilke ti varierer fra uke til uke - eller den må være kjøpt av påkalleren for spillpenger. Det finnes to typer spillpenger: en type som kan tjenes i spillet («Blue essence») og en annen som må kjøpes for ekte penger («Riot Points (RP)»).
I hver ny kamp begynner alle heltene på nivå 1, uansett påkallernes nivå. Ved å drepe motstanderhelter og andre skapninger som er bygget inn i spillet får en helt høyere nivå og tjener gullmynter. Høyere nivå gir forbedrede kampegenskaper og ferdigheter. Gullmyntene kan brukes til å kjøpe utstyr - for eksempel sverd, staver, rustninger, støvler og eliksirer - som også gir forbedrede egenskaper og av og til nye ferdigheter. Hvis kampen varer lenge vil de fleste heltene til slutt ha nådd det høyeste nivået, som er nivå 18, og de vil ha det beste utstyret som er å kjøpe.

Inspirasjonskilder

De fleste heltene og ferdighetene i LoL er inspirert av helter og ferdigheter fra DotA (se Dota 2). Det vanligste kartet i LoL er også (med unntak av små avvik) en kopi av kartet som blir brukt i DotA.
League of Legends kan sees på som en litt mer nybegynnervennlig versjon av DotA. Dette er fordi noen elementer er fjernet, slik som at man ikke kan drepe egne spillkryp selv (for å hindre motstanderen i å få gull og erfaring) og at man ikke mister gull når man dør.

Mytologi

League of Legends har en dyp bakgrunnsfortelling. To land har i mange århundre vært i konflikt på det fiktive kontinentet Runeterra. Demacia er et land i øst, styrt av helten Jarvan IV. Landet ligner en middelalderby. På vestsiden ligger Noxus, et land som ligner et dødsrike og herskes over av helten Swain. Etter to store kriger som skapte stor ødeleggelse, kom landene til slutt til enighet om at det skulle lages en kamparena hvor helter fra begge sider skulle kjempe mot hverandre. Det var denne arenaen som ble kalt Ligaen av legender («League of Legends»). Å kjempe i arenaen ble sett på som en stor ære, og etter hvert kom det mennesker og andre skapninger fra hele verden for å delta. Hver av dem har sin egen bakgrunnshistorie, som forklarer de ulike egenskapene og ferdighetene til heltene («champions») i spillet.

Summoner's Rift

Den desidert mest brukte LoL-arenaen er kvadratisk og kalles Summoner's Rift (se skissen til høyre). Det blå laget har sin base nederst til venstre, mens det røde laget har base øverst til høyre. De tre banene («lanes») kalles topp, midt (eller middel) og bunn. Midtbanen går diagonalt mellom de to basene, mens topp- og bunnbanene går langs hver sine kanter av kartet. De to junglene kalles også topp/øvre (mellom topp- og midtbanen) og bunn/nedre (mellom midt- og bunnbanen). Langs den motsatte diagonalen renner en elv som skiller de blå og røde delene av kartet. Dermed får man fire jungelområder: blå og rød topp- og blå og rød bunnjungel.

Minikartet

Mens man spiller en kamp i LoL, vises hele arenaen i et minikart nede til høyre på skjermen, mens resten av skjermen viser et detaljert bilde av et mindre utsnitt av arenaen. Detaljbildet viser nærkamper, spillskapninger og andre objekter, mens minikartet gir spilleren løpende oversikt over hva som foregår ellers på arenaen, blant annet hvor de andre heltene på laget befinner seg til en hver tid, sammen med lagets minioner (en type spillskapninger - se under), og andre gjenstander som tårn, inhibitorer og nexus. Minikartet viser imidlertid ikke alle motstanderne. De delene av minikartet hvor laget hverken har helter, minioner eller tårn er skjult i kamptåken («Fog of War», FoW), slik at heltene kan gjemme seg for og overraske motstanderheltene. Et lag kan imidlertid plassere varder («wards») utover på arenaen for å gi sitt eget lag bedre sikt.

Kampens gang

De ulike kamptypene i League of Legends har ulik gang, samtidig som de har mange fellestrekk. I den vanligste kamptypen, en fem-mot-fem kamp i Summoner's Rift, begynner lagene i hvert sitt hjørne av arenaen, der de har sin plattform, butikk og nexus. Målet med kampen er å ødelegge (skyte i stykker) mostanderens nexus på den motsatte siden av arenaen. På veien dit er det imidlertid plassert en rekke tårn som gjør skade på helter som kommer for nær, og som nå ødelegges før laget kan angripe nexus.
For å ødelegge tårnene og nexus må heltene vokse i styrke ved å drepe undersåtter, jungelkryp og motstanderhelter. Dette kalles farming. En sterk (eller stor) helt med mange drap bak seg kalles fødd («fed»). En helt som dør i kampen gjenoppstår på lagets plattform med full helse og mana, men ikke umiddelbart. En dødsklokke bestemmer hvor lang tid det tar før helten gjenoppstår. Tidlig i spillet tar gjenoppstandelsen bare noen sekunder, men sent i spillet kan helten forbli død i over et minutt. Det er nok til at motstanderlaget rekker å avslutte kampen hvis flere helter dør samtidig.
Heltene får hjelp i kampen av undersåtter (minioner, «minions»), som er langt svakere enn heltene, men som er med på å skade motstanderlagets helter, tårn og nexus, i tillegg til at de kjemper mot motstanderminionenene. Undersåttene beveger seg i grupper på 6-7 og tre nye grupper oppstår ved lagets base hvert 30. sekund. Derfra følger en gruppe hver av de tre banene mot mostanderlagets nexus. I enden av hver bane står dessuten en inhibitor, beskyttet av et tårn. Når et lag klarer å ødelegge inhibitoren og det beskyttende tårnet i enden av en bane, blir de nye undersåttene (minionene) som oppstår i banen i noen minutter av en kraftigere type som gir og tåler med skade, såkalt superminioner, frem til inhibitoren, men ikke det beskyttende tårnet, gjenoppstår. Ved å drepe det kraftige jungelkrypet (eller monstret) Baron Nashor får laget enda kraftigere undersåtter i to minutter, men bare så lenge en av heltene som var med på drapet er i nærheten. Slag om Baron Nashor spiller ofte en viktig rolle i mange LoL-kamper som har vart lenge, fordi de ekstra sterke undersåttene hjelper til med å bryte gjennom mostanderlagets siste forsvarsverk.

Helter

Det finnes rundt 150 forskjellige helter («champions») i League of Legends, og det kommer nye med noen måneders mellomrom. Hver uke er ti av heltene fritt tilgjengelige for alle. Ellers må brukerne kjøpe heltene de ønsker å spille. Helter kjøpes for spillpenger som enten er tjent i spillet eller kjøpt for ekte penger. Helter kan også vinnes ved å åpne kister, som igjen kan vinnes i spillet eller kjøpes for spillpenger. Disse kistene åpnes med nøkler som nok en gang kan vinnes i spillet eller kjøpes for ekte penger.

Egenskaper

Hver helt har sine spesielle egenskaper og ferdigheter i kamp. Det er et mål for LoL-utviklerne at hver helt skal føles forskjellig, enten man spiller en hyperaktiv, kriminell tenåringsjente (Jinx), en psykopatisk, selvlært eksperimentalkirurg (Dr. Mundo) eller en etisk uvøren forsker fra en alternativ dimension (Vel'Koz).
Eksempler på egenskaper er hvor mye helse og mana helten har, hvor stor skade den gjør på mostanderheltenes helse, hvor stor motstand den har mot skade, og hvor fort den kan bevege seg. Skade og motstand deles videre inn i fysisk og magisk skade/motstand. Helter som er basert på magisk skade trenger gjerne mer mana enn helter som gjør mest fysisk skade.
Hver egenskap er beskrevet av en tallverdi som forandrer seg i løpet av kampen, og det finnes egne egenskaper som bestemmer hvordan og hvor mye egenskapene endres hver gang helten går opp ett nivå. Egenskapene til en helt kan også forbedres av utstyret helten kjøper seg i løpet av kampen og av "runer" som velges før kampen starter.

Vekst og bærere («carries»)

Noen helter er sterke i begynnelsen av kampen men vokser ikke så mye i styrke underveis. Andre helter begynner svake men kan vokse seg svært store etter hvert - disse kalles bærere («carries»), kanskje fordi de må bæres av laget sitt i startfasen, men til slutt forhåpentligvis selv kan bære laget frem til seier. Noen helter som kan vokse svært kraftige kalles super- eller hyperbærere (f eks Vayne og Kog'Maw).

Boter

Til øvingsformål har LoL også automatiserte helter (såkalte boter, av ordet robot) som er programmert inn i spillet. Man kan velge å starte egne kamper med eller mot roboter. Botene er bare programmert til å spille på arenaene Howling Abyss og Summoner's Rift (se neste seksjon).

Strategi

Kampstrategien i League of Legends kalles metaen (etter «meta game»).

Posisjoner

Rollefordelingen i metaen ble ikke bestemt av spillutviklerne, men ble etter hvert etablert som sedvane av spillerne selv. Logikken er omtrent som følger: En helt i LoL vokser raskere (inntil sluttspillet) jo større den blir. Derfor er det bedre å ha 3-4 velfødde helter (som har drept mange motstanderhelter, undersåtter og jungelkryp) på laget enn å ha 5 halvfødde. Derfor lønner det seg å reservere de tre banene til hver sin helt sånn at de får alle drapene i denne banen og kan vokse raskt. Den fjerde helten kan vokse på å drepe jungelkryp og dessuten hjelpe til i banene etter behov. Da blir den femte helten til overs: den kan ikke få mange drap og vil vokse langsommere. Denne helten kan i stedet gjøre nytte for seg ved å hjelpe en annen helt til å vokse raskere - fortrinnsvis en super- eller hyperbærer (ADC) som vil gi mye igjen for investeringen.
Da kan banene fordeles som følger: I midtbanen er det naturlig å ha en magiker (AP), fordi de bærer godt, tåler nok skade til å klare seg alene en stund, og ikke har så lang vei tilbake fra basen når de har fått ny helse og mana (siden midtbanen er kortere enn topp- og bunnbanen). Da kan superbæreren og støttehelten få bunnbanen, mens en kraftigere helt som klarer seg bedre på egen hånd, for eksempel en kjemper, kan få toppbanen. Grunnen til å duoen (med bærer og støtte) gjerne spiller i bunn- og ikke i toppbanen er at de da kan være med å kjempe om dragen, som befinner seg i nedre del av Summoner's Rift og som i noen utgaver av LoL er viktig i banefasen og det tidlige gruppespillet. I turneringsspill er det imidlertid mulig (og vanlig) å bytte om på heltene som spiller topp- og bunnbane i åpningen («lane swapping»).

Oppdateringer

League of Legends oppdateres og «patches» (en mindre oppdatering) flere ganger i året. Oppdateringene og patsjene kan for eksempel justere balansen mellom de ulike heltene og introdusere nye helter og nytt utstyr. Oppdateringene og patsjene fører dermed til at spillstrategien endrer seg over tid: i noen oppdateringer kan dragene være svært viktige, i andre ikke; i noen oppdateringer kan banebytte («lane swap») være vanlig, men ikke i andre; noen oppdateringer kan favorisere jegere, atter andre magikere eller tanker; og så videre.

Forretningsmodell

League of Legends ble annonsert 7. oktober 2008 og utgitt 27. oktober 2009. Spillet var i lukket betatesting (en siste testfase med virkelige brukere) fra 10. april 2009 til 22. oktober 2009, da det ble omgjort til åpen beta fram til utslippsdatoen.
Det er i utgangspunktet gratis å laste ned og spille LoL opp til høyeste nivå, men det er mulig å kjøpe spillpenger («Riot Points», RP) for å forbedre og utvide spillopplevelsen.
Det er slik Riot Games tjener penger på LoL.
For eksempel kan en påkaller kjøpe nye helter og nye utseender («skins») til heltene den har.

Turneringsspill

Det arrangeres både nasjonale og internasjonale turneringer i League of Legends. I Norge har Telenor sponset den nasjonale LoL-serien på høyeste nivå: Telenorligaen.
Internasjonalt arrangerer Riot Games både regionale mesterskap og verdensmesterskap for profflag. Intel sponser også internasjonale LoL-turneringer som inngår i Intel Extreme Masters (IEM) turneringene. Turneringene dekkes live på nett-TV gjennom tjenester som Twitch.tv og YouTube. Nær sagt alle internasjonale og profesjonelle LoL-kamper som er spilt finnes på nettet. I VM 2014 spilte for eksempel det europeiske laget Fnatic en svært spennende (og lang) kamp mot det kinesiske laget OMG.